b'\n_START_ARTICLE_\nFauna Europaea\n_START_PARAGRAPH_\nFauna Europaea je podatkovna zbirka o taksonomiji ve\xc4\x8dceli\xc4\x8dnih \xc5\xbeivali, prisotnih na ozemlju Evrope. Vklju\xc4\x8duje znanstvena imena pribli\xc5\xbeno 260.000 taksonov, od tega 145.000 vrst in podvrst, ki \xc5\xbeivijo v kopenskih in sladkovodnih habitatih Evrope. Podatke ureja mre\xc5\xbea nekaj sto taksonomov, specialistov za posamezne skupine._NEWLINE_Projekt vzpostavitve vseevropske taksonomske zbirke je bil zagnan leta 2000 pod okriljem Univerze v Amsterdamu in s financiranjem Evropske komisije, od leta 2015 pa zbirko upravlja Prirodoslovni muzej v Berlinu. Zdaj predstavlja del standardne taksonomske hrbtenice (Panevropske infrastrukture za imenike vrst, PESI) za potrebe evropskih programov s podro\xc4\x8dja varstva okolja, biotske raznovrstnosti ipd., kot zahteva mednarodna Konvencija o biotski raznovrstnosti. Prva razli\xc4\x8dica je bila objavljena leta 2004._NEWLINE_Javno je dostopna v obliki istoimenskega spletnega portala.'